|  |
| --- |
| PATVIRTINTA |
| Klaipėdos miesto savivaldybės |
| tarybos 2018 m. kovo 29 d. |
| sprendimu Nr. T2-67 |

**NEFORMALIOJO suaugusiųjų ŠVIETIMO ir tęstinio mokymosi BEI VAIKŲ VASAROS POILSIO PROGRAMŲ, FINANSUOJAMŲ SAVIVALDYBĖS BIUDŽETO LĖŠOMIS, VERTINIMO EKSPERTŲ DARBO REGLAMENTAS**

**I SKYRIUS**

**BENDROSIOS NUOSTATOS**

1. Neformaliojo suaugusiųjų švietimo ir tęstinio mokymosi bei vaikų vasaros poilsio programų, finansuojamų savivaldybės biudžeto lėšomis, vertinimo ekspertų darbo reglamentas (toliau – Reglamentas) nustato ekspertų darbo organizavimą, jiems teikiant išvadas dėl neformaliojo suaugusiųjų švietimo ir tęstinio mokymosi (toliau – NSŠTM) ir vaikų vasaros poilsio (toliau – VVP) programų (toliau – Programa), kurioms įgyvendinti skiriama Klaipėdos miesto savivaldybės (toliau – Savivaldybė) biudžeto lėšų, vertinimo.

2. Ekspertai savo veikloje vadovaujasi Neformaliojo suaugusiųjų švietimo ir tęstinio mokymosi bei vaikų vasaros poilsio programų atrankos irfinansavimo iš Klaipėdos miesto savivaldybės biudžeto lėšų tvarkos aprašu (toliau – NSŠTM ir VVP tvarkos aprašas) ir kitais teisės aktais.

3. Ekspertai savo veiklą grindžia objektyvumo, nepriklausomumo, nešališkumo, konfidencialumo, kolegialumo, įstatymų viršenybės, lygiateisiškumo, skaidrumo ir kitais su ekspertų vykdoma veikla susijusiais principais, nustatytais Lietuvos Respublikos teisės aktuose.

4. Prieš pradėdami vertinti Programų paraiškas, ekspertai pasirašo Programų vertinimo eksperto konfidencialumo pasižadėjimą ir nešališkumo deklaraciją (priedas). Šie dokumentai saugomi Savivaldybės administracijos Ugdymo ir kultūros departamento Švietimo skyriuje (toliau – Švietimo skyrius) visą ekspertų darbo kadenciją.

5. Reglamente vartojamos sąvokos yra suprantamos taip, kaip jos yra apibrėžtos NSŠTM ir VVP tvarkos apraše ir kituose teisės aktuose.

6. Ekspertų grupės nariai individualiai ir dalyvaudami ekspertų grupių veikloje vertina atskiroms Programoms finansuoti pateiktas paraiškas Reglamento nustatyta tvarka.

**II SKYRIUS**

**EKSPERTŲ GRUPIŲ SUDARYMAS IR JŲ VEIKLOS ORGANIZAVIMAS**

7. Programų paraiškų vertinimo ekspertų grupės sudaromos Savivaldybės administracijos direktoriaus nustatyta tvarka.

8. Pagrindinė ekspertų grupės veiklos forma yra posėdžiai, kuriuos organizuoja ir protokoluoja Švietimo skyriaus paskirtas darbuotojas.

9. Ekspertų grupės vadovas renkamas atviru balsavimu paprasta balsų dauguma pirmojo ekspertų grupės posėdžio metu.

10. Ekspertų grupės posėdis yra teisėtas, kai jame dalyvauja ne mažiau kaip pusė visų ekspertų grupės narių. Ekspertų grupės posėdžiai nėra vieši.

11. Ekspertų grupės posėdyje negalintis dalyvauti ekspertų grupės narys informuoja ekspertų grupės vadovą.

12. Ekspertų grupės posėdžio metu ekspertų grupės narys turi teisę teikti siūlymą dėl kito ekspertų grupės nario nušalinimo nuo programos vertinimo, jeigu yra pagrįstai manoma, kad kito ekspertų grupės nario nušalinimas atitinka Programų vertinimo eksperto konfidencialumo pasižadėjime ir nešališkumo deklaracijoje nustatytus pagrindus. Pareiškus nušalinimą ekspertų grupės vadovui ir posėdyje dalyvaujančių ekspertų grupės narių balsams pasiskirsčius po lygiai, sprendimą dėl ekspertų grupės vadovo nušalinimo priima Savivaldybės administracijos direktorius. Ekspertų grupės narys, dėl kurio nušalinimo balsuojama, balsavime nedalyvauja.

13. Priėmus sprendimą dėl ekspertų grupės nario nušalinimo nuo Programos vertinimo, tokio sprendimo pagrindimas fiksuojamas ekspertų grupės posėdžio protokole, kartu perskaičiuojant ekspertų grupės narių programai skirtus balus ir vidurkius, eliminuojant nušalinto ekspertų grupės nario vertinimą.

14. Nusišalinęs ar nuo Programos vertinimo nušalintas ekspertų grupės narys privalo tokios Programos vertinimo metu palikti patalpą, kurioje vyksta ekspertų grupės posėdis.

15. Ekspertų grupės nutarimai priimami posėdžiuose dalyvaujančių ekspertų grupės narių paprasta balsų dauguma, įskaitant ekspertų grupės nario balsą, kurio nuomonė pateikta raštu. Jei balsai pasiskirsto po lygiai, lemiamu laikomas ekspertų grupės vadovo balsas.

16. Ekspertų grupės sprendimai įforminami posėdžių protokolais. Protokolą ir individualaus Programų vertinimo lentelių suvestinę pasirašo ekspertų grupės vadovas ir protokolą rengęs Švietimo skyriaus paskirtas darbuotojas, individualaus Programų vertinimo lenteles – kiekvienas ekspertų grupės narys individualiai.

**III SKYRIUS**

**PROGRAMŲ VERTINIMO IR IŠVADŲ DĖL JŲ TEIKIMO TVARKA**

17. Programų vertinimas:

17.1. Švietimo skyriaus paskirtas darbuotojas, atlikęs paraiškų tinkamumo vertinimą, ekspertų grupės nariams elektroniniu būdu pateikia Programas individualiam jų įvertinimui. Individualus Programų vertinimas atliekamas pagal Savivaldybės administracijos direktoriaus patvirtintus Programų vertinimo kriterijus ir vertinimo kriterijų aprašus. Kiekvieną Programą vertina nuo 3 iki 5 ekspertų. Vieno teikimo Programasvertina vienodas ekspertų skaičius.

17.2. Ekspertų grupės narys, vadovaudamasis šiuo Reglamentu ir kitais teisės aktais bei turima kompetencija ir patirtimi, per 10 darbo dienų įvertina visas jam pateiktas Programas, užpildo NSŠTM ar VVP individualaus programų vertinimo lentelę ir pateikia ją Švietimo skyriaus paskirtam darbuotojui (elektroniniu paštu arba individualiai).

17.3. Švietimo skyriaus paskirtas darbuotojas:

17.3.1. patikrina jam ekspertų grupės narių pateiktose NSŠTM ar VVP individualaus programų vertinimo lentelėse nurodytų duomenų atitiktį šiame Reglamente ir kituose teisės aktuose nustatytiems reikalavimams ne vėliau kaip per 3 darbo dienas nuo jų gavimo dienos;

17.3.2. nustatęs ekspertų grupės nario pateiktos NSŠTM ar VVP individualaus programų vertinimo lentelės trūkumus (nėra argumentuotos išvados dėl Programos atitikties kriterijams), šiuos trūkumus individualiai arba elektroniniu būdu nurodo ekspertų grupės nariui ir nustato terminą jiems pašalinti. Nepašalinus trūkumų per Švietimo skyriaus paskirto darbuotojo nustatytą terminą, ekspertų grupės nario įvertinimas dėl Programų, kurių vertinime nustatyta trūkumų, yra eliminuojamas. Tokiu atveju ekspertų grupėje likus mažiau nei minimaliam Reglamento 8 punkte nustatytam ekspertų grupės narių skaičiui, Savivaldybės administracijos direktorius skiria naują (‑us) ekspertų grupės narį (-ius);

17.4. tinkamai užpildytoje NSŠTM ar VVP individualaus programų vertinimo lentelėje nurodyti duomenys yra galutiniai ir nekeičiami.

18. Švietimo skyriaus paskirtas darbuotojas iki pirmojo ekspertų grupės posėdžio parengia šio Reglamento 20 punkte nustatytus reikalavimus atitinkančią ekspertų grupės narių tinkamai užpildytų ir pateiktų NSŠTM ar VVP individualaus programų vertinimo lentelių suvestinę (toliau – Lentelių suvestinė).

19. Lentelių suvestinėje nurodoma: paraišką pateikęs asmuo, Programos pavadinimas, prašoma ir visa Programai įgyvendinti reikalinga suma, ekspertų grupės narių kiekvienai Programai iš eilės nuo didžiausios iki mažiausios Programai skirtų balų suma ir siūloma skirti finansavimo suma, informacija apie nuo Programos vertinimo nusišalinusį (-ius) ekspertų grupės narį (-ius).

20. Švietimo skyriaus atsakingas darbuotojas ekspertų grupės posėdžio metu pristato Lentelių suvestinę ir siūlo priimti apibendrintą išvadą dėl Programoms skirtų balų ir siūlomų skirti finansavimo sumų. Švietimo skyriaus darbuotojas, nustatęs, kad bent vieno Programą vertinusio eksperto suma skiriasi daugiau nei 40 balų nuo kitų Programą vertinusių ekspertų, rekomenduoja ekspertų grupei pakartotinai įvertinti Programą posėdžio metu. Ekspertų grupei pakartotinai įvertinus Programas, argumentuotas sprendimas pateikiamas minėtoje suvestinėje. Lentelių suvestinę pasirašo kiekvienas posėdyje dalyvavęs ekspertų grupės narys ir Švietimo skyriaus atsakingas darbuotojas. Programų teikėjai turi teisę susipažinti su nuasmenintomis Lentelių suvestinėmis.

21. Reglamento 21 punkte nustatyta tvarka patvirtinta ir pasirašyta Lentelių suvestinė yra laikoma ekspertų grupės apibendrintos išvados.

22. Švietimo skyriaus paskirtas darbuotojas pateikia Programų vertinimo rezultatus, išvadas ir siūlymus Savivaldybės administracijos direktoriui dėl Programų finansavimo.

**IV SKYRIUS**

**BAIGIAMOSIOS NUOSTATOS**

23. Esant nešališkumo deklaracijoje nurodytiems pagrindams, ekspertų grupės narys programos nevertina ir tai nurodo NSŠTM ar VVP individualaus programų vertinimo lentelėje.

24. Nuo Programos vertinimo nusišalinus daugiau nei pusei ekspertų grupės narių, Savivaldybės administracijos direktorius paskiria tiek kitų ekspertų Programai vertinti, kad susidarytų kvorumas ekspertų grupėje.

25. Reglamentas gali būti keičiamas, pakeitus NSŠTM ar VVP tvarkos aprašo nuostatas.

\_\_\_\_\_\_\_\_\_\_\_\_\_\_\_\_\_\_\_\_\_

Neformaliojo suaugusiųjų švietimo ir tęstinio

mokymosi bei vaikų vasaros poilsio programų,

finansuojamų savivaldybės biudžeto lėšomis,

vertinimo ekspertų darbo reglamento

priedas

**(Neformaliojo suaugusiųjų švietimo ir tęstinio mokymosi bei vaikų vasaros poilsio programų vertinimo eksperto konfidencialumo pasižadėjimo ir nešališkumo deklaracijos forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(eksperto vardas ir pavardė)

**NEFORMALIOJO suaugusiųjų ŠVIETIMO ir tęstinio mokymosi BEI VAIKŲ VASAROS POILSIO PROGRAMŲ VERTINIMO EKSPERTO KONFIDENCIALUMO PASIŽADĖJIMAS ir Nešališkumo deklaracija**

20\_\_\_\_\_ m. \_\_\_\_\_\_\_\_\_\_\_\_\_\_\_\_\_\_ d.

Klaipėda

Aš pareiškiu, kad vertindamas NSŠTM ar VVP programas (toliau – programa):

1. Pasižadu:

1.1. saugoti ir tik įstatymų ir kitų teisės aktų nustatytais tikslais ir tvarka naudoti konfidencialią informaciją, kuri man taps žinoma, vertinant programas;

1.2. man patikėtus dokumentus, kuriuose yra konfidenciali informacija, saugoti tokiu būdu, kad tretieji asmenys neturėtų galimybės su jais susipažinti ar pasinaudoti.

2. Man išaiškinta, kad konfidencialią informaciją sudaro:

2.1. programų duomenys ir turinys;

2.2. programų vertinimo išvados;

2.3. programų vertinimo rezultatų duomenys;

2.4. kita informacija, susijusi su programų nagrinėjimu, aiškinimu, vertinimu ir palyginimu, jeigu jos atskleidimas prieštarauja teisės aktams.

3. Patvirtinu, kad atsisakysiu vertinti man pateiktą programą, jei paaiškės, kad aš esu programą pateikusios organizacijos narys (-ė); dalyvauju programą pateikusios organizacijos valdymo organų veikloje; esu įtrauktas (-a) į programos, kuri yra vertinimo stadijoje, vykdymo procesą; galiu nesuderinti viešųjų ir privačių interesų ir galiu būti šališkas (-a).

4. Man išaiškinta, kad:

4.1. kilus šališkumo ar interesų konflikto grėsmei, galiu būti nušalintas nuo dalyvavimo tolesnėje procedūroje;

4.2. asmenys, susiję su manimi artimos giminystės ar svainystės ryšiais, yra: tėvai, įtėviai, broliai, seserys ir jų vaikai, seneliai, sutuoktiniai, įvaikiai, jų sutuoktiniai ir jų vaikai, taip pat sutuoktinių tėvai, broliai, seserys ir jų vaikai.

5. Esu perspėtas (-a), kad pažeidęs (-usi) šį pasižadėjimą, atsakysiu teisės aktų nustatyta tvarka ir turėsiu atlyginti Savivaldybės administracijai padarytus nuostolius.

\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (vardas ir pavardė)